Dollármilliókat keresnek az Apple vezetői az iPhone jogán | Euronews
Dollármilliókat keresnek az Apple vezetői az iPhone jogán
Az iPhone-ok sikere csaknem megduplázta az Apple cégvezetőinek fizetését tavaly. Tim Cook vezérigazgató 1,4 millió dolláros éves fizetését 2 millió dollárra emelték. A juttatásokkal együtt tavaly több mint 9 millió dollárt keresett.
Az Apple-n belül más vezetők alapbérét is megemelték, így ők gyakorlatilag több mint egymillió dollárt visznek haza évente.
Az Apple-be vetett piaci bizalom jelentősen megnövekedett, miután a cég bemutatta az iPhone 6-ot, valamint a gyorsabb iPad táblagépét. A cég részvényeinek értéke 119 dollár fölé ugrott novemberben. A részvényárfolyamok alapján pedig az Apple értékét 700 milliárd dollárra becsülték.
Közben változás lesz az Apple igazgatótanácsában is. Mickey Drexler, a J Crew Group vezérigazgatója bejelentette, hogy nyugdíjba megy. Azt egyelőre nem tudni, ki ül a helyére.